CELEX: 52018PC0058
Language: ro
Date: 2018-02-09
Title: Propunere de DECIZIE DE PUNERE ÎN APLICARE A CONSILIULUI de autorizare a Ungariei să aplice o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată

COMISIA EUROPEANĂ
            Bruxelles, 9.2.2018
            COM(2018) 58 final
            2018/0023(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Ungariei să aplice o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               
                  În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată
                     1
                   (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.
               
            
            
               Prin scrisoarea înregistrată de Comisie la 26 iunie 2017, Ungaria a solicitat autorizația de a prelungi Decizia de punere în aplicare (UE) 2015/2349 a Consiliului
                  2
                din 10 decembrie 2015 și, prin urmare, de a continua aplicarea unei măsuri de derogare de la articolul 193 din Directiva TVA. În conformitate cu articolul 395 alineatul (2) din Directiva TVA și după ce a primit din partea Ungariei detalii suplimentare privind justificarea cererii, Comisia a informat celelalte state membre, printr-o scrisoare datată 11 decembrie 2017, cu privire la cererea înaintată de Ungaria. Prin scrisoarea din 12 decembrie 2017, Comisia a informat Ungaria că dispune de toate informațiile pe care le consideră necesare pentru evaluarea cererii.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Ungaria a informat Comisia cu privire la sistemele frauduloase în sectorul furnizării de personal, în special în ceea ce privește agențiile de muncă temporară și organizațiile care oferă servicii similare, cum ar fi cooperativele școlare ale căror membri desfășoară activități pentru părți terțe. 
               
               
                  Una dintre caracteristicile prestării acestui tip de servicii este aceea că nu sunt cu adevărat necesare investiții mari sau cunoștințe de specialitate. Prin urmare, este relativ ușor să se înființeze o astfel de societate, care dispare apoi după o perioadă scurtă de timp. Din cauza investițiilor limitate, TVA încasată de la clienți depășește adesea în mare măsură TVA deductibilă pentru aceste investiții sau, mai general, TVA aferentă achizițiilor în amonte. TVA nededusă aferentă acestor achiziții constituie, prin urmare, doar un mic element al costului în cazul în care aceste societăți, cu active puține sau chiar fără active, dispar. Valoarea totală a TVA neplătită devine dificil sau imposibil de recuperat.
               
               
                  În vederea combaterii fraudei în materie de TVA în sectorul agențiilor de muncă temporară, Ungaria a solicitat în 2014 o derogare de la articolul 193 din Directiva TVA pentru a fi autorizată să prevadă că, pentru furnizarea de personal angajat în alte activități decât cele care fac obiectul articolului 199 alineatul (1) litera (a) din Directiva TVA, persoana răspunzătoare de plata TVA este persoana impozabilă căreia i se furnizează personal (mecanismul de taxare inversă). Autorizația a fost acordată prin Decizia de punere în aplicare (UE) 2015/2349 a Consiliului
                     3
                   care a expirat la 31 decembrie 2017. 
               
               
                  Ungaria a solicitat autorizarea de a continua să aplice măsura specială de derogare de la articolul 193 din Directiva TVA și, în același timp, de a extinde domeniul de aplicare al acesteia la cooperativele de pensionari. 
               
               
                  În conformitate cu informațiile prezentate de Ungaria, mecanismul de taxare inversă s-a dovedit a fi un instrument adecvat și eficient de combatere a practicilor de corupție în sectorul agențiilor de muncă temporară. Ungaria susține că, după introducerea taxării inverse, numărul agențiilor de muncă temporară a scăzut. În același timp, datele arată că, în timp ce numărul de contribuabili în sectorul respectiv a scăzut, suma impozabilă pentru furnizările interne a crescut considerabil în 2016. 
               
               
                  Ungaria afirmă că au fost introduse un număr semnificativ de măsuri de combatere a fraudei în materie de TVA (de exemplu, sporirea supravegherii și a controalelor privind noile societăți înregistrate, modificări legislative pentru creșterea eficienței activităților de control, declarații lunare de TVA pentru firmele nou înregistrate, introducerea unei taxe pentru serviciile minime oferite de cooperativele școlare, monitorizarea online a încasărilor caselor de marcat, declarații recapitulative privind TVA la nivel național în anumite cazuri etc.). Ungaria prevede adoptarea altor măsuri antifraudă axate pe agențiile de muncă temporară (de exemplu, restrângerea domeniului de activitate al agențiilor de muncă temporară, introducerea unei garanții legate de activitățile din acest sector, extinderea securității locurilor de muncă). În pofida acestor măsuri, Ungaria consideră că, pentru a reduce și mai mult daunele aduse sectorului, trebuie menținut mecanismul de taxare inversă cu rol de protecție. 
               
               
                  De asemenea, Ungaria a informat Comisia că o nouă entitate juridică urma să fie introdusă în Ungaria, și anume cooperativele de pensionari. Ca și în cazul cooperativelor școlare, angajarea de către cooperativele de pensionari trebuie să fie considerată a fi similară cu munca prin agenție de muncă temporară. Ungaria solicită, prin urmare, ca mecanismul de taxare inversă să se aplice și cooperativelor respective. 
               
               
                  Este de remarcat că Directiva TVA prevede deja o aplicare opțională a mecanismului de taxare inversă în legătură cu furnizarea de personal [articolul 199 alineatul (1) litera (b) din directiva TVA]. Această posibilitate se limitează, în principal, la sectorul bunurilor imobile [articolul 199 alineatul (1) litera (a) din Directiva TVA]. Măsura de derogare propusă ar trebui, prin urmare, să fie aplicabilă numai în situații care nu sunt deja reglementate prin Directiva TVA.
               
            
            
               În sfârșit, deoarece adoptarea măsurii de derogare va avea loc după expirarea Deciziei de punere în aplicare (UE) 2015/2349 a Consiliului (și anume după 31 decembrie 2017), prezenta propunere nu poate prelungi măsura anterioară. 
            
            
               Se propune acordarea derogării până la 31 decembrie 2020. Deoarece până la expirarea derogării, măsurile luate și care trebuie introduse de Ungaria ar trebui sa fie eficace în lupta împotriva fraudei în sectorul în cauză, se preconizează că Ungaria nu va avea nevoie de o perioadă suplimentară pentru derogarea de la articolul 193 din directiva TVA cu privire la furnizarea de personal de către agențiile de muncă temporară. Prin urmare, o reînnoire a derogării nu ar trebui să fie necesară. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               Articolul 395 din Directiva TVA.
            
            
               •Subsidiaritatea (în cazul competențelor neexclusive) 
            
         
         
            
               Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
            
            
               •Proporționalitatea
            
            
               
                  Propunerea respectă principiul proporționalității din motivele descrise în continuare.
               
               
                  Decizia se referă la o autorizare acordată unui stat membru la cererea acestuia și nu constituie o obligație.
               
               
                  Având în vedere domeniul de aplicare limitat al derogării, măsura specială este proporțională cu obiectivul urmărit, și anume combaterea evaziunii fiscale. Propunerea nu depășește ceea ce este necesar pentru combaterea fraudei într-un sector specific.
               
            
            
               •Alegerea instrumentului
            
            
               
                  În conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. În plus, o decizie a Consiliului este instrumentul cel mai adecvat, deoarece poate fi adresată statelor membre în mod individual.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Prezenta propunere se bazează pe o cerere înaintată de Ungaria și se referă doar la acest stat membru.
               
            
            
               •Obținerea și utilizarea cunoștințelor de specialitate
            
            
               
                  Nu a fost necesară consultarea experților externi.
               
            
            
               •Evaluarea impactului
            
            
               Propunerea de decizie de punere în aplicare are drept scop prevenirea anumitor forme de evaziune fiscală sau de fraudă în sectorul furnizării de personal în Ungaria. Mecanismul de taxare inversă ar trebui să ajute Ungaria să combată în continuare frauda în materie de TVA în sectorul respectiv. În consecință, măsura de derogare poate avea un impact pozitiv. 
            
            
               Având în vedere domeniul de aplicare restrâns al derogării și aplicarea sa limitată în timp, impactul va fi, în orice caz, limitat.
            
            
               4.IMPLICAȚII BUGETARE
            
            
               
                  Propunerea nu va avea implicații negative pentru bugetul UE.
               
            
            
               5.ALTE ELEMENTE
            
            
               Propunerea include o clauză de încetare a efectelor stabilită la 31 decembrie 2020.
            
            
               2018/0023 (NLE)
            
         
         
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Ungariei să aplice o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  4
               , în special articolul 395 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)În temeiul articolului 193 din Directiva 2006/112/CE, orice persoană impozabilă care efectuează o livrare de bunuri sau o prestare de servicii impozabile este în general obligată să plătească taxa pe valoarea adăugată (TVA) către autoritățile fiscale.
            
            
               (2)În vederea combaterii fraudei în materie de TVA în sectorul agențiilor de muncă temporară, Ungaria a solicitat în 2014 autorizația de a introduce o măsură specială de derogare de la articolul 193 din Directiva 2006/112/CE pentru a fi autorizată să prevadă că, pentru furnizarea de personal angajat în alte activități decât cele care fac obiectul articolului 199 alineatul (1) litera (a) din Directiva TVA, persoana răspunzătoare de plata TVA este persoana impozabilă căreia i se furnizează personal („mecanismul de taxare inversă”). Autorizația a fost acordată prin Decizia de punere în aplicare (UE) 2015/2349 a Consiliului
                  5
                și a expirat la 31 decembrie 2017. 
            
            
               (3)Prin scrisoarea înregistrată de Comisie la 26 iunie 2017, Ungaria a solicitat autorizația de a aplica o măsură de derogare de la articolul 193 din directiva respectivă, în scopul de a obliga beneficiarul căruia i se furnizează personal la plata TVA. 
            
            
               (4)În conformitate cu articolul 395 alineatul (2) din Directiva 2006/112/CE, prin scrisoarea din 11 decembrie 2017, Comisia a informat celelalte state membre cu privire la cererea prezentată de Ungaria. Prin scrisoarea datată 12 decembrie 2017, Comisia a informat Ungaria că dispunea de toate informațiile necesare pentru a analiza cererea.
            
            
               (5)Potrivit informațiilor furnizate de Ungaria, o serie de comercianți din sectorul agențiilor de muncă temporară se angajează în activități frauduloase, prin furnizarea de servicii fără să plătească TVA către autoritățile fiscale. Întrucât acest tip de activitate nu necesită neapărat achiziții importante în amonte sau o investiție importantă, TVA primită de aceste agenții depășește adesea în mare măsură TVA deductibilă pe care au plătit-o furnizorilor lor. O serie dintre aceste agenții, adesea cu active puține sau chiar fără active, dispar ulterior după o scurtă perioadă de numai câteva luni, ceea ce face ca recuperarea TVA neachitată să fie dificilă sau imposibilă.
            
            
               (6)Prin desemnarea persoanei căreia îi sunt furnizate aceste servicii drept persoană căreia îi revine obligația plății TVA în astfel de cazuri, derogarea ar elimina posibilitatea comiterii acestui tip de evaziune fiscală. Ungaria a susținut că, după introducerea mecanismului de taxare inversă pentru furnizarea de personal în Ungaria, numărul agențiilor de ocupare a forței de muncă a scăzut, ceea ce sugerează o curățare a pieței. În conformitate cu informațiile prezentate de Ungaria, mecanismul de taxare inversă s-a dovedit a fi un instrument adecvat și eficient de combatere a practicilor de corupție în sectorul agențiilor de muncă temporară. 
            
            
               (7)Pe baza informațiilor furnizate de Ungaria, un număr semnificativ de măsuri au fost introduse pentru a combate frauda în materie de TVA, iar Ungaria prevede și alte măsuri antifraudă cu accent special pe agențiile de muncă temporară. În pofida măsurilor respective, Ungaria consideră că, pentru a reduce și mai mult daunele aduse sectorului, mecanismul de taxare inversă cu rol de protecție ar trebui să se aplice în continuare. 
            
            
               (8)Pentru o serie de situații care implică furnizarea de personal, enumerate la articolul 199 alineatul (1) litera (a) din Directiva 2006/112/CE, este deja posibil să se indice beneficiarul drept persoana căreia îi revine obligația plății TVA. Prin urmare, Ungaria ar trebui să fie autorizată să aplice mecanismul de taxare inversă pentru situațiile în care se furnizează personal care nu sunt deja reglementate de Directiva 2006/112/CE.
            
            
               (9)Derogarea ar trebui să fie limitată în timp. 
            
            
               (10)Măsurile care urmează a fi adoptate de Ungaria ar trebui să elimine frauda în sectorul în cauză și, prin urmare, nu ar trebui să se solicite nicio altă derogare de la articolul 193 din Directiva 2006/112/CE în ceea ce privește furnizarea de personal.
            
            
               (11)Derogarea nu are niciun impact asupra resurselor proprii ale Uniunii provenind din TVA,
            
            
               ADOPTĂ PREZENTA DECIZIE: 
            
         
         
            
               Articolul 1
            
            
               Prin derogare de la articolul 193 din Directiva 2006/112/CE, Ungaria este autorizată să prevadă că persoana răspunzătoare de plata TVA este persoana impozabilă care beneficiază de furnizarea de personal, angajat în alte activități decât cele care intră sub incidența articolului 199 alineatul (1) litera (a) din Directiva 2006/112/CE.
            
            
               Articolul 2
            
            
               Prezenta decizie produce efecte de la data notificării sale.
            
            
               Prezenta decizie expiră la 31 decembrie 2020.
            
            
               Articolul 3
            
            
               Prezenta decizie se adresează Ungariei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 347, 11.12.2006, p. 1.
               
               
                  
                     (2)
                  
                        JO L 330, 16.12.2015, p. 53. 
               
               
                  
                     (3)
                  
                        JO L 330, 16.12.2015, p. 53. 
               
               
                  
                     (4)
                  
                        JO L 347, 11.12.2006, p. 1.
               
               
                  
                     (5)
                  
                        Decizia de punere în aplicare (UE) 2015/2349 a Consiliului din 10 decembrie 2015 privind autorizarea Ungariei de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 53).